जिस लड़की की जिंदगी तबाह कर आर्या विदेश भाग गया था आज फिर उससे सामना हुआ
तुम पहले लड़के हो जिस पर वह विश्वास करना चाहती है। अब यह सदमा वह सह नहीं पाएगी। इस बात का जिक्र आज के बाद इस रूम के बाहर कभी कहीं नहीं होगा।
"एक्सक्यूज मी आंटी, प्लीज कॉल शनाया, ग्रेड थर्ड सी..."
आर्या के आवाज लगाने पर ऊंचे जूड़े पर बड़ा सा दुपट्टा डाले, बड़ी काली फ्रेम का चश्मा चढ़ाए, सफेद बालों की झूलती लट पीछे करती उस खड़ूस सी औरत ने उसे गुस्से से घूरा।
"आप कौन?"
"मैं उसका चाचू।"
"ओके पेरेंट्स का कन्फर्मेशन लेटर दीजिए और आपका आईडी प्रूफ तो सबमिट है न ऑलरेडी यहां?"
"एक्सक्यूज मी… आप समझ नहीं रहीं। मैं शनाया का इकलौता चाचू हूं। कल ही हॉलैंड से वापिस आया हूं। आई वांट टू स्पेंड सम क्वालिटी टाइम विद माय नीस। यू कुड कन्फर्म फ्रॉम हर।"
"सॉरी सर, स्कूल की पॉलिसी है। फॉर सेफ्टी रीजन्स, पेरेंट्स के अलावा बस उन्हीं को परमिशन है, जिनके आईडी प्रूफ खुद पेरेंट्स ने सबमिट कराए हैं, वह भी उनके राइटिंग में कन्फर्मेशन लेटर देने के बाद।"
"उफ! इंडिया में बिना अप्रोच कुछ काम क्यों नहीं होता।" कहता हुआ आर्या सीधे प्रिंसिपल के केबिन में पहुंच गया और वह ‘अरे, अरे’ चिल्लाती रह गई।
“सॉरी मैम, ये मेरे रोकने के बावजूद बिना परमिशन आपके केबिन में चले आए।” उसने प्रिंसिपल को अपनी तरफ से सफाई दी।
"इट्स ओके रोशी। आई नो हिम। यू मे गो।" प्रिंसिपल ने उसे मुस्कुराते हुए देखा और नरमी से जाने का इशारा किया। वह गुस्से से घूरती हुई फुर्ती से बाहर चली गई।
"यार शानी, तुम्हारी ये खडूस चौकीदार आंटीजी तुम बच्चों को डांटती फटकारती रहती होगी न दिन भर।"
"कौन आंटीजी चाचू।" शनाया ने मासूमियत से आंखें पिटपिटाईं।
"वही ब्लू लबादे में लिपटी, जो सबके नाम माइक पर अनाउंस करती है छुट्टी में।"
"अरे वह न चौकीदार हैं, न आंटीजी हैं। वह तो हमारी रौशनी मैम हैं। वह कभी किसी से जोर से भी बात नहीं करतीं। सबसे शैतान बच्चों को भी कभी पनिश नहीं करतीं। शी इज द बेस्ट टीचर इन द वर्ल्ड।"
"हम्म बड़ी उम्र की टीचर्स रखने का यह फायदा तो है, तजुर्बा और सहनशक्ति ज्यादा होती है। नानी-दादी बन चुकती हैं तो मजा भी आता होगा, मन रमता होगा बच्चे सम्भालने में। टाइम भी कटता होगा, कुछ पैसे भी हाथ आते होंगे।"
"अरे चाचू, आप तो मैम पर लेक्चर ही तैयार कर लिए। इतनी पसंद आ गईं क्या।" शनाया खिलखिलाई।
"भक्क। तौबा तौबा सारा मूड खराब कर दिया। जल्दी बता कौन सा फ्लेवर, बटर स्कॉच या रेड वेल्वेट।"
अब तो आर्या ने रूटीन बना लिया था। जब तक इंडिया में है, पूरा टाइम शनाया-शनाया। अपनी गोल-मोल सी यह भतीजी उसकी जान थी। सुबह स्कूल ले जाना, फिर लेकर आना, आइसक्रीम, घूमना-फिरना, बस दिन भर यही चलता रहता और रात दोस्त यारों के साथ पार्टी। छुट्टियों का हर पल वह एन्जॉय करना चाहता था। वैसे भी भैया-भाभी अपनी जॉब में इतने बिजी रहते कि घर में कम ही नजर आते।
आज शनाया का रिजल्ट आना था। पेरेंट टीचर मीटिंग में जाने का किसी के पास समय नहीं था तो यह जिम्मेदारी भी आर्या ने खुशी से उठा ली। उसकी वजह से दोनों कुछ ज्यादा ही बेफिक्र हो गए थे।
"एक्सक्यूज मी आंटीजी… सॉरी मैम..”
"नॉट एक्सक्यूज्ड! आपको पता है न, पेरेंट्स का मतलब। न आप इनकी मम्मी हैं, न फादर। और ये एक्सक्लूजिव पेरेंट्स मीट है। जब तक शनाया के पेरेंट्स नहीं आते, रिपोर्ट कार्ड नहीं मिलेगा।" रोशनी मैम की भौहें तनी हुई थीं।
"वे बिजी हैं।" आर्या ने सफाई दी।
"इतने बिजी कि अपने बच्चे के लिए साल में एक घंटा भी नहीं निकाल सकते, सिर्फ पैदा कर देने या फीस भर देने से ही कोई पेरेंट नहीं बन जाता।" रौशनी की बात पर वह सकपकाया। कुछ जवाब देते नहीं बना।
"मतलब फिर प्रिंसिपल मैम का सहारा लेना होगा।" आर्या बड़बड़ाया।
"प्रिंसिपल मैम छुट्टी पर हैं आज।" कहती हुई रौशनी फाइल्स उठाए क्लास रूम से बाहर हो गई।
"देख लिया अपनी खड़ूस मैम को। बड़ी तारीफें करती रहती है न।" आर्या ने उसे चिढ़ाया। चिढ़ तो उसे भी बेहद मची थी इस खूसट औरत पर।
“हां, मैम बहुत प्यारी हैं। हममें से किसी को वॉशरूम जाना होता है, खुद लेकर जाती हैं। कोई जेंट्स अलाऊ नहीं हैं उस एरिया में। छुट्टी के टाइम भी एक-एक बच्चे को खुद चेक करके घर भेजती हैं, और जो बस से आते हैं, उनके साथ बस में बैठकर लास्ट स्टॉप तक ड्रॉप करके फिर खुद घर जाती हैं अपोजिट डायरेक्शन में।
हमें गुड टच, बैड टच सिखाती हैं। सेफ्टी मीजर्स, पुलिस की हेल्प लेना, अलर्ट रहना, अजनबियों से लेकर कुछ न खाना पीना, अकेले सुनसान जगह नहीं जाना, न पड़ोसी या रिलेटिव्ज़ के यहां। किसी की गोद में नहीं बैठना, गाल खींचना, किस करना नहीं पसंद तो मना कर देना।" शनाया की लिस्ट खत्म ही नहीं हो रही थी और आर्या हैरत से तीसरी क्लास में पढ़ने वाली अपनी भतीजी की बातें सुन रहा था।
अब उसके मन में रौशनी मैम के लिए इज्जत बढ़ रही थी। अपने रवैये पर शर्मिंदगी भी हो रही थी। बिल्कुल मां की तरह वे अपने बच्चों को प्रोटेक्ट कर रही थीं, समझ विकसित कर रही थीं।
छुट्टियां पड़ गई थीं, शनाया का रिजल्ट लाने की समस्या थी। प्रिंसिपल मैम आर्या की फैमिली फ्रेंड थीं। उसकी मम्मी की खास दोस्त हुआ करती थीं। वह भी उन्हीं के स्कूल में पढ़ा था। उसने तय किया कि उनसे ही बात करेगा। कॉल करना उसे ठीक न लगा तो संडे को खुद ही घर चला आया। मैम उस समय कहीं बाहर थीं। नौकर ने उसे अंदर बैठा दिया। खिड़की से लॉन नजर आ रहा था, फिर अचानक लगा काले बादल छा गए हों। लॉन में किसी ने अपने खुले बाल लहराए थे। पिंडलियों तक पहुंचते लंबे, घने, काले बाल...
"वॉव देसी रपुंजल।" बोसाख्ता बेसाख्ता उसके मुंह से निकला।
पर रपुंजल सबसे बेखबर खुद में ही खोई थी। ग्रे टॉप और व्हाइट पेंट में साइड पोज से वह लड़की बला की खूबसूरत लग रही थी। फिर जब वह सामने पलटी, आर्या की सांसें वहीं थम सी गईं। दो बड़ी-बड़ी ऐश व्हाइट कलर की लटें आगे झूल रही थीं। आज आंखों पर बड़ा सा चश्मा भी नहीं था, न सिर पर दुपट्टा, न ढीला-ढीला लबादा। यह तो कोई कम उम्र सी लड़की थी।
और क्या कमाल लड़की! उसने अपनी बड़ी बड़ी आंखों पर घनी पलकों की झालर डाल रखी थी और अपनी ही धुन में कोई गीत गा रही थी। किसी की नजरों की तपिश पाकर अचानक उसने आंखें खोलीं, पर कोई नहीं था। वह झपाक से कहीं गायब हो गई।
दीवार से सटा आर्या अपनी बेतरतीब धड़कनें संभाल रहा था कि प्रिंसिपल मैम आ गईं।
"वह रौशनी है। उजली उजली लड़की, दुनिया की नजर काली काली..."
"जी..." आर्या गड़बड़ा गया।
"वही लड़की, जिसे तुम अभी निहार रहे थे।" मैम मुस्कराईं।
चोरी पकड़ी जाने पर वह शर्मिंदा सा हो गया।
"मेरी बेटी के अमेरिका शिफ्ट हो जाने के बाद बस हम दोनों ही हैं यहां एक दूसरे का सपोर्ट सिस्टम।"
"अरे आंटीजी, मैं हूं ना। जब तक यहां हूं, चक्कर लगाता रहूंगा।"
"हां जरूर।" कहकर वे ठहाका लगाकर हंस दीं। आर्या ने वहां से भागने में ही भलाई समझी। रिजल्ट लेना तो कबका भूल चुका था।
फिर वही हुआ, किसी न किसी बहाने से वह उनके घर के चक्कर काटता रहता। कभी-कभी वह भी उसे चोर नजरों से देख लेती, फिर घबराकर ओझल हो जाती। वह कुछ समझ ही नहीं पा रहा था।
एक दिन प्रिंसिपल मैम ने खुद कॉल करके उसे बुलाया तो वह कुछ चौंक सा गया।
"बैठो बेटा। मैं तुमसे सीधी बात करना चाहती हूं। रौशनी के बारे में तुम क्या सोचते हो।"
"शादी करना चाहता हूं।" आर्या के मुंह से एकदम निकला, जिस पर दोनों ही चौंक गए।
"गुड। मुझे यह साफगोई पसंद आई। रौशनी को तो तुम जानते ही हो पिछले दस साल से। स्टूडेंट एक्सचेंज प्रोग्राम में तुम भी देहरादून गए थे न।"
आर्या के दिमाग में झमाका सा हुआ। हर साल हाईस्कूल और हायर सेकंडरी के कुछ स्टूडेंट्स दूसरे राज्यों के स्कूल जाते थे पंद्रह दिन को और वहां के स्टूडेंट्स यहां आते थे। उस ग्रुप में आर्या भी था। वह बारहवीं में था। देहरादून में उनका ध्यान खींचा था ग्यारहवीं की एक जूनियर किरण ने। डबल मोड़कर बांधी गईं दो चोटियां भी कमर तक आ रही थीं, दूधिया रंगत, बड़ी-बड़ी काली आंखें और कंधे पर वह उगते सूरज का टैटू, जो उसकी सहेली के मजाक में कमीज खींचने पर एकदम ही नजर आ गया था।
"अहा क्या बात है, सूरज की किरणों को देखना ही पड़ेगा कहां तक जा रही हैं।" उसके दोस्त विक्की का मुंह खुला का खुला रह गया।
"देखेंगे। पूरी फुर्सत से देखेंगे। पर बढ़िया कैमरा वाला फोन तो आर्या के पास ही है।" संजू ने आंख मारी।
"मैं लड़कियों के फोटो नहीं खींचता फिरता।"
आर्या ने मुंह बनाया।
"हां हीरो, तू है डरपोक। बस एक दिन को अपना फोन हमें दे देना।"
"ले लेना। जाओ दिमाग मत खाओ।"
फिर हुआ यह था कि न जाने किस तरह से विक्की और संजू किरण की नहाती हुई वीडियो बनाने में कामयाब हो गए थे। आर्या ने जब यह देखा, उसके हाथ-पैर फूल गए और उसने तुरंत वह डिलीट कर दी।
लेकिन उसे नहीं पता था उससे पहले वह कहां-कहां वायरल हो चुकी थी। लड़कपन के दौर में की उस हरकत पर आर्या को अक्सर अपराधबोध होता था, लेकिन वह शुक्र मनाता था कि किसी को पता नहीं चला।
वह नहीं जानता था कि आपके कर्म लौटकर आप तक आते हैं। इसी दुनिया में और देखो दुनिया कितनी छोटी है।
"कुछ याद आया?" उसकी उड़ती रंगत को देखकर मैम ने कहा।
किरण अपने पहाड़ी कबीले की इकलौती लड़की थी, जो बोर्डिंग में पड़ रही थी। तुम्हारी वजह से लोग उसकी जान के दुश्मन बन गए। उसकी ऑनर किलिंग हो जाती अगर उसकी दादी उसे लेकर भाग नहीं जातीं। किरण ने भी अपनी जान देने की कोशिश की थी। तफ्तीश में पता चला, फोन तुम्हारा था तो तुम्हारे पेरेंट्स ने तुम्हें हॉलैंड भेज दिया।
तुम्हारे दोस्तों ने गवाही दी थी कि वीडियो बनाने और एमएमएस वायरल करने में तुम्हारा कोई हाथ नहीं था। तुम्हारी मां के जमीर पर बोझ था इसलिए एक बड़ी रकम उसके अकाउंट में जमा कराई थी और मेरे ही स्टूडेंट्स की करतूत थी, इसलिए मैंने दादी पोती को अपने साथ ही रख लिया। कई महीनों के इलाज और काउंसलिंग के बाद किरण की दिमागी हालत सुधरी थी।
मैंने किरण का नाम बदलकर रौशनी रख दिया। चार साल हुए उसकी दादी को गुजरे। लेकिन पुरुष जाति पर उसका विश्वास अब तक बहाल नहीं हुआ। वह बुज़ुर्गों जैसे हुलिए में रहती है कि कोई नजर उसका एक्सरे न करे और बच्चियों की सेफ्टी के लिए बहुत सतर्क रहती है। लेकिन तुम्हें पसंद करने लगी है। पर डरती है कि उसके अतीत का पता चलने पर उससे दूर हो जाओगे। वह तुम्हें पहचानती नहीं है। अब बताओ क्या कहते हो।"
आर्या एकदम खामोश था। पश्चात्ताप के आंसू उसकी आंखों से बह रहे थे।
थोड़ा संभलकर उसने कहा, "मेरा ऐसा इरादा कतई नहीं था मैम। मुझे तो यह सब पता भी नहीं था। लेकिन मैं निर्दोष भी नहीं हूं। मैंने दोस्तों को नहीं रोका, बल्कि फोन भी दे दिया…” फिर वह दोनों हाथों में मुंह छिपाकर रो दिया।
मैम ने प्यार से उसके सिर पर हाथ फेरा।
"जानती हूं। नादान थे तुम। पर बुरे नहीं। इसीलिए आज इस घर में बैठे हो।"
"मैं किरण से माफी मांगना चाहता हूं।"
"बिल्कुल नहीं। वह यही जानती है कि दोषियों को सजा हो चुकी। पहली बार उसे कोई पसंद आया है, तुम पहले लड़के हो जिस पर वह विश्वास करना चाहती है। अब यह सदमा वह सह नहीं पाएगी। इस बात का जिक्र आज के बाद इस रूम के बाहर कभी कहीं नहीं होगा। और किरण नहीं रौशनी। उसे मैं बता चुकी हूं कि तुम उसके साथ गुजरे हादसे के बारे में जानते हो और यह मानते हो कि वह विक्टिम है, दोषी नहीं। उसने कुछ नहीं किया है शर्मिंदगी लायक।"
"बिल्कुल नहीं किया है मैम। फिर भी दस साल से सजा भुगत रही है। उसका विश्वास अब किसी तरह नहीं टूटे, न आंखों में आंसू आए, मैं तमाम किरण, रौशनी और शनाया के लिए बेहतर दुनिया बनाने में मदद कर सकूं, इसके लिए जो मेरी शक्ति में होगा, वह करूंगा मैम।" आर्या की आवाज में दृढ़ संकल्प था और प्रिंसिपल मैम के थके चेहरे पर सुकून भरी मुस्कुराहट।
आर्या ने खिड़की से देखा, हॉल्टर नेक टॉप में किरण के कंधे का टैटू सूरज की रौशनी में पूरी ताब से चमक रहा था। कुछ सोचकर वह ठोस कदमों से लॉन की तरफ बढ़ गया…
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें